ΟΔΗΓΙΑ 98/100/ΕΚ ΤΗΣ ΕΠΙΤΡΟΠΗΣ της 21ης Δεκεμβρίου 1998 για τροποποίηση της οδηγίας 92/76/ΕΟΚ περί αναγνωρίσεως προστατευομένων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την οδηγία 98/2/ΕΚ της Επιτροπής (2), και ιδίως το άρθρο 2 παράγραφος 1 στοιχείο η) πρώτο εδάφιο,

την οδηγία 92/76/ΕΟΚ της Επιτροπής, της 6ης Οκτωβρίου 1992, περί αναγνωρίσεως προστατευομένων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα (3), όπως τροποποιήθηκε τελευταία από την οδηγία 98/17/ΕΚ (4),

Εκτιμώντας:

ότι, βάσει της οδηγίας 92/76/ΕΟΚ, ορισμένες περιοχές της Ιρλανδίας και της Ιταλίας αναγνωρίσθηκαν προσωρινά ως «προστατευόμενες περιοχές» σε σχέση με ορισμένους επιβλαβείς οργανισμούς και για περίοδο που λήγει στις 31 Δεκεμβρίου 1998 7

ότι, βάσει των στοιχείων που παρασχέθηκαν από την Αυστρία, την Ιρλανδία και την Ιταλία και των στοιχείων που συγκέντρωσαν εμπειρογνώμονες της Επιτροπής από τον έλεγχο της επιτήρησης, φαίνεται ότι η προσωρινή αναγνώριση των προστατευόμενων περιοχών για την Ιρλανδία και την Ιταλία, όσον αφορά τον Erwinia amylovora (Burr.) Winsl. και άλ., πρέπει να παραταθεί για επιπλέον περιορισμένη χρονική περίοδο, ούτως ώστε να διευκολυνθούν τα υπεύθυνα επίσημα όργανα της Αυστρίας, της Ιρλανδίας και της Ιταλίας για την Αυστρία, να ολοκληρώσουν τη συγκέντρωση των στοιχείων για την κατανομή του Erwinia amylovora, καθώς επίσης και για να εξακολουθήσουν και να ολοκληρώσουν τα προγράμματα εξάλειψης του εν λόγω επιβλαβούς οργανισμού στις χώρες τους 7 τέλος, για να επιτρέψουν στους εμπειρογνώμονες της Επιτροπής να παρακολουθήσουν και να αξιολογήσουν την αποτελεσματικότητα αυτών των προγραμμάτων 7

ότι, βάσει των στοιχείων που έχουν παρασχεθεί από τη Φινλανδία, καθώς και των στοιχείων που συγκέντρωσαν εμπειρογνώμονες της Επιτροπής από τον έλεγχο της επιτήρησης, φαίνεται ότι η προσωρινή αναγνώριση της προστατευόμενης περιοχής της Φινλανδίας σε σχέση με τον επιβλαβή οργανισμό Globodera pallida (Stone) Behrens, θα πρέπει να αντικατασταθεί από «μόνιμο» καθεστώς, και να παραταθεί πέραν της 31ης Δεκεμβρίου 1998 7 ότι η αναγκαιότητα αυτής της αναγνώρισης, πρόκειται να αναθεωρηθεί σε συνάρτηση με τα πορίσματα της αναθεώρησης της οδηγίας του Συμβουλίου της 8ης Δεκεμβρίου 1969, περί καταπολέμησης του χρυσονηματώδους σκώληκος (5), και την υλοποίησή της 7

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 1 της οδηγίας 92/76/ΕΟΚ τροποποιείται ως εξής:

1. Στο πρώτο εδάφιο το κείμενο «στην περίπτωση του στοιχείου β) σημείο 2 για την Ιρλανδία και για την περιοχή της Απουλίας στην Ιταλία, οι εν λόγω περιοχές αναγνωρίζονται έως τις 31 Δεκεμβρίου 1998, και για την Αυστρία έως τις 31 Δεκεμβρίου 1998» αντικαθίσταται από το κείμενο «στην περίπτωση του στοιχείου β) σημείο 2 για την Αυστρία, την Ιρλανδία, και για τις περιοχές της Απουλίας, Αιμίλια-Ρομάνια, Λομβαρδία και Βένετο της Ιταλίας, οι εν λόγω περιοχές αναγνωρίζονται έως τις 31 Μαρτίου 2000».

2. Το δεύτερο εδάφιο αντικαθίσταται από το ακόλουθο κείμενο:

«Στην περίπτωση του στοιχείου α) σημείο 5β, η εν λόγω περιοχή αναγνωρίζεται έως τις 31 Δεκεμβρίου 1996.»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιανουαρίου 1999. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τα εν λόγω μέτρα, πρέπει να περιλαμβάνεται σε αυτά παραπομπή στην παρούσα οδηγία ή να συνοδεύονται από την εν λόγω παραπομπή κατά την επίσημη δημοσίευσή τους. Η διαδικασία για την εν λόγω παραπομπή θεσπίζεται από τα κράτη μέλη.

2. Τα κράτη μέλη ανακοινώνουν αμέσως στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει σχετικά τα λοιπά κράτη μέλη.

Άρθρο 3

Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 21 Δεκεμβρίου 1998.

Για την Επιτροπή

Franz FISCHLER

Μέλος της Επιτροπής

(1) ΕΕ L 26 της 31. 1. 1977, σ. 20.

(2) ΕΕ L 15 της 21. 1. 1998, σ. 34.

(3) ΕΕ L 305 της 21. 10. 1992, σ. 12.

(4) ΕΕ L 85 της 20. 3. 1998, σ. 28.

(5) ΕΕ L 323 της 24. 12. 1969, σ. 3.